title: KOMMISSIONENS DELEGEREDE DIREKTIV (EU) / om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for anvendelsen af kviksølv i metalhalogenlamper

text:
               BEGRUNDELSE

               1.BAGGRUND FOR DEN DELEGEREDE RETSAKT

               Med henblik på tilpasning til den tekniske og videnskabelige udvikling foretages der med dette delegerede direktiv fra Kommissionen en ændring af bilag III til Europa-Parlamentets og Rådets direktiv 2011/65/EU om begrænsning af anvendelsen af visse farlige stoffer i elektrisk og elektronisk udstyr (omarbejdning)
                  1
                ("RoHS-direktivet"). Ændringen vedrører en undtagelse for specifikke anvendelser for kviksølv i metalhalogenlamper.

               RoHS-direktivet begrænser anvendelsen af visse farlige stoffer i elektrisk og elektronisk udstyr (EEE), jf. artikel 4. 10 stoffer er i øjeblikket underlagt begrænsninger og opført i bilag II til direktivet: bly, kviksølv, cadmium, hexavalent chrom, polybromerede biphenyler (PBB), polybromerede diphenylethere (PBDE), di(2-ethylhexyl)phthalat (DEHP), butylbenzylphthalat (BBP), dibutylphthalat (DBP) og diisobutylphthalat (DIBP). Bilag III og IV indeholder lister over EEE-materialer og -komponenter til specifikke anvendelser, som er undtaget fra de begrænsninger for stoffer, der er fastsat i artikel 4, stk. 1.

               Direktivets artikel 5 indeholder bestemmelser om tilpasningen af bilag III og IV til den videnskabelige og tekniske udvikling, og denne tilpasning kan omfatte indrømmelse, fornyelse eller tilbagekaldelse af undtagelser. I henhold til artikel 5, stk. 1, litra a), må undtagelser kun optages i bilag III og IV, hvis dette ikke svækker den miljø- og sundhedsbeskyttelse, der ydes efter forordning (EF) nr. 1907/2006 (REACH)
                  2
               , og forudsat at en af følgende betingelser er opfyldt: i) det er ikke videnskabeligt eller teknisk muligt i praksis at eliminere eller substituere stoffet ved hjælp af ændringer af udformningen eller materialer og komponenter, der ikke kræver anvendelse af materialer eller stoffer på listen i bilag II, ii) alternativernes pålidelighed er ikke sikret, eller iii) den samlede negative miljø-, sundheds-, og forbrugerbeskyttelsesmæssige indvirkning som følge af at foretage substitution af stoffet er større end de samlede miljø-, sundheds- og forbrugerbeskyttelsesmæssige fordele herved.

               Afgørelser om undtagelser og deres varighed skal desuden tage højde for tilgængeligheden af alternativer og de samfundsøkonomiske indvirkninger af substitutionen. Afgørelser om varigheden af undtagelser skal tage højde for enhver potentiel virkning på innovation. Hvor det er relevant, skal livscyklustankegangen finde anvendelse vedrørende de samlede indvirkninger af undtagelsen.

               Det fastlægges desuden i artikel 5, stk. 1, litra a), at Kommissionen skal optage materialer og komponenter i elektrisk og elektronisk udstyr til specifikke anvendelser på listerne i bilag III og IV ved hjælp af individuelle delegerede retsakter. Proceduren for indgivelse af ansøgninger vedrørende undtagelser er fastlagt ved artikel 5, stk. 3, og bilag V.

               2.HØRINGER FORUD FOR RETSAKTENS VEDTAGELSE

               Kommissionen har modtaget anmodninger
                  3
                fra økonomiske operatører om såvel indrømmelse af nye som fornyelse af eksisterende undtagelser efter RoHS-direktivets artikel 5, stk. 3, og bilag V.

               Den nuværende undtagelse 4.e i bilag III tillader anvendelse af kviksølv i metalhalogenlamper (MH).

               Kommissionen modtog én ansøgning om fornyelse af denne undtagelse den 15. januar 2015. Ansøgerne anførte i det væsentlige, at der på nuværende tidspunkt ikke findes tilgængelige LED-alternativer på markedet, der er kompatible med MH-armaturer, med en tilsvarende ydeevne, og at undtagelsen vil være nødvendig i mange år, da levetiden for professionelle MH-armaturer er 15-25 år
                  4
               . Den 20. januar 2020 indgav den samme ansøger en ajourført ansøgning om fornyelse, der hovedsageligt bygger på samme argumentation. I overensstemmelse med kravene i RoHS-direktivet (artikel 5, stk. 5, andet afsnit) forbliver undtagelsen gyldig, indtil Kommissionen træffer afgørelse om ansøgningen om fornyelse.

               For at evaluere ansøgningerne om fornyelse af denne undtagelse iværksatte Kommissionen en undersøgelse i juni 2015
                  5
               , der blev afsluttet i 2016, med henblik på at gennemføre den nødvendige tekniske og videnskabelige vurdering, herunder en otte uger lang onlinehøring af interessenter
                  6
               . I undersøgelsen blev der foretaget en vurdering af de omfattende tekniske og videnskabelige data og de modtagne bidrag, hvilket er dokumenteret i undersøgelsesrapporten, og i forlængelse heraf foretog Kommissionen to supplerende undersøgelser/ajourføringer, der også inddrog interessenter. Den undersøgelse, som blev offentliggjort i 2019
                  7
               , havde fokus på den samfundsøkonomiske vurdering og tilgængeligheden af alternativer, mens der i 2020 blev foretaget en ajourføring baseret på de seneste tal og modeller
                  8
               . De endelige rapporter om undersøgelsen og ajourføringerne af den samfundsøkonomiske vurdering blev offentliggjort
                  9
               , og interessenterne blev underrettet.

               Kommissionen hørte medlemsstaterne via ekspertgruppen vedrørende delegerede retsakter under RoHS-direktivet på ekspertmøderne den 1. september 2016, den 29. oktober 2018 og den 21. oktober 2019 for at indsamle deres synspunkter med hensyn til en påtænkt fremgangsmåde i overensstemmelse med evalueringernes konklusioner. Den gennemførte alle de nødvendige proceduremæssige skridt med henblik på undtagelser fra begrænsningen af stoffer efter artikel 5, stk. 3-7
                  10
               . Rådet og Europa-Parlamentet har fået meddelelse om alle aktiviteterne.

               Den understøttende undersøgelse viste følgende:

               ·Trods mange forsøg på at udvikle kviksølvfrie alternativer kan det konkluderes, at kviksølv i øjeblikket ikke kan substitueres med et andet stof i MH-lamper.

               ·En reduktion af mængden af kviksølv i MH-lamper vil påvirke deres funktion og ydeevne og sandsynligvis også deres levetid.

               ·I øjeblikket er det ikke teknisk muligt i praksis at substituere kviksølv i de pågældende anvendelser, og det anbefales derfor i undersøgelsen at forny undtagelsen med den maksimale varighed på yderligere fem år.

               De videnskabelige og tekniske vurderinger, herunder interessenthøringerne, har således vist, at undtagelseskriterierne fortsat er opfyldt med hensyn til undtagelse 4.f, da der endnu ikke findes pålidelige alternativer. Det fremgår også af evalueringsresultaterne, at den specifikke undtagelse ikke svækker den miljø- og sundhedsbeskyttelse, der ydes efter REACH-forordningen, som krævet i artikel 5 i direktiv 2011/65/EU.

               I overensstemmelse med retningslinjerne for bedre regulering blev udkastet til det delegerede direktiv offentliggjort på portalen for bedre regulering i en periode på fire uger, hvor offentligheden kunne give sin mening til kende. Under høringen om udkastet til retsakten blev der modtaget fire bidrag. De rejste spørgsmål blev gennemgået, og det blev ikke anset for nødvendigt at foretage ændringer.

               3.JURIDISKE ASPEKTER AF DEN DELEGEREDE RETSAKT

               Ved det delegerede direktiv fornyes undtagelse 4.e, der er opført i bilag III til direktiv 2011/65/EU, for brugen af kviksølv i specifikke anvendelser.

               Kommissionen konkluderede i sin vurdering, der er baseret på de understøttende undersøgelser og høringer, at anmodningen om undtagelse opfylder mindst et af de kriterier, der er fastsat i RoHS-direktivets artikel 5, stk. 1, litra a), og berettiger til en forlængelse af undtagelsen: Kviksølv kan ikke på pålidelig vis substitueres i de lyskildekategorier, der er omfattet af denne undtagelse.

               Sammenfattende kan det fastlås, at betingelserne for undtagelsen er opfyldt, og at undtagelsen i punkt 4.e skal fornyes. Udløbsdatoen for denne undtagelse er fastsat i overensstemmelse med artikel 5, stk. 2, første afsnit. Som det fremgår af evalueringen, berettiger alternativernes udviklingsstadie en fornyelse af undtagelsen med den maksimale gyldighedsperiode på fem år. Den indrømmede gyldighedsperiode forventes ikke at have en negativ virkning på innovation.

               Den foreslåede retsakt er et delegeret direktiv, som er i overensstemmelse med den delegerende retsakt, direktiv 2011/65/EU, navnlig med delegationen af beføjelser i samme direktivs artikel 5, stk. 1, litra a), og artikel 20.

               Målet for det delegerede direktiv er at bidrage til beskyttelse af folkesundheden og miljøet og at tilpasse bestemmelserne til sikring af det indre markeds funktion inden for elektrisk og elektronisk udstyr ved at tillade brugen af ellers forbudte stoffer i specifikke anvendelser i overensstemmelse med bestemmelserne og vilkårene i RoHS-direktivet og den deri fastsatte procedure for tilpasning af bilag III og IV til den videnskabelige og tekniske udvikling.

               Det delegerede direktiv har ingen virkninger for EU-budgettet.

               KOMMISSIONENS DELEGEREDE DIREKTIV (EU) …/…

               af 13.12.2021

               om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for anvendelsen af kviksølv i metalhalogenlamper

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr
                  11
               , særlig artikel 5, stk. 1, litra a), og

               ud fra følgende betragtninger:

               (1)Ifølge direktiv 2011/65/EU skal medlemsstaterne sikre, at elektrisk og elektronisk udstyr, der bringes i omsætning, ikke indeholder de farlige stoffer, der er opført i bilag II til nævnte direktiv. Visse anvendelser, der er opført i direktivets bilag III, er undtaget fra denne begrænsning.

               (2)De kategorier af elektrisk og elektronisk udstyr, som direktiv 2011/65/EU finder anvendelse på, er opført i nævnte direktivs bilag I.

               (3)Kviksølv er et stof, som er underlagt begrænsninger, og som er opført i bilag II til direktiv 2011/65/EU.

               (4)Ved afgørelse 2010/571/EU
                  12
                indrømmede Kommissionen bl.a. en undtagelse for anvendelse af kviksølv i metalhalogenlamper (herefter "undtagelsen"), og denne er nu er opført som undtagelse 4.e i bilag III til direktiv 2011/65/EU. Undtagelsen skulle være udløbet den 21. juli 2016, jf. nævnte direktivs artikel 5, stk. 2, andet afsnit, litra a).

               (5)Kviksølv anvendes i metalhalogenlamper til at forbedre farven, effektiviteten, levetiden og den stabile drift af disse specifikke lyskilder.

               (6)Den 15. januar 2015 modtog Kommissionen en ansøgning om fornyelse af undtagelsen (herefter "ansøgningen om fornyelse"), hvilket var inden for den frist, der er fastsat i artikel 5, stk. 5, i direktiv 2011/65/EU. Der blev indgivet en ajourført ansøgning om fornyelse den 20. januar 2020. I henhold til artikel 5, stk. 5, i nævnte direktiv forbliver undtagelsen gyldig, indtil der er truffet afgørelse om ansøgningen om fornyelse.

               (7)I evalueringen af ansøgningen om fornyelse, hvori der blev taget højde for tilgængeligheden af alternativer og de samfundsøkonomiske indvirkninger af substitutionen, blev det konkluderet, at det ikke er teknisk muligt i praksis at substituere eller eliminere kviksølv i de relevante anvendelser. Evalueringen omfattede høring af interessenterne i overensstemmelse med artikel 5, stk. 7, i direktiv 2011/65/EU. De bemærkninger, der blev modtaget under disse høringer, blev offentliggjort på et særligt websted.

               (8)Undtagelsen er i overensstemmelse med Europa-Parlamentets og Rådets forordning (EF) nr. 1907/2006
                  13
                og svækker således ikke den derved ydede miljø- og sundhedsbeskyttelse.

               (9)Det er derfor hensigtsmæssigt at forny undtagelsen for en maksimal periode på fem år i overensstemmelse med artikel 5, stk. 2, første afsnit, i direktiv 2011/65/EU. I lyset af resultaterne af de igangværende bestræbelser på at finde et pålideligt alternativ forventes varigheden af denne undtagelse ikke at få nogen negative indvirkninger på innovation.

               (10)Direktiv 2011/65/EU bør derfor ændres —

               VEDTAGET DETTE DIREKTIV:

               Artikel 1

               Bilag III til direktiv 2011/65/EU ændres som anført i bilaget til nærværende direktiv.

               Artikel 2

               1.Medlemsstaterne vedtager og offentliggør senest den [sidste dag i den sjette måned efter dette direktivs ikrafttrædelsesdato] de love og administrative bestemmelser, der er nødvendige for at efterkomme dette direktiv. De meddeler straks Kommissionen disse love og bestemmelser.

               De anvender disse bestemmelser fra den [sidste dag i den sjette måned efter dette direktivs ikrafttrædelsesdato + 1 dag].

               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

               Artikel 3

               Dette direktiv træder i kraft på tyvendedagen efter offentliggørelsen i Den Europæiske Unions Tidende.

               Artikel 4

               Dette direktiv er rettet til medlemsstaterne.

               Udfærdiget i Bruxelles, den 13.12.2021[…].

                     På Kommissionens vegne

                     Formand
                     Ursula VON DER LEYEN

                     (1)

                        EUT L 174 af 1.7.2011, s. 88.

                     (2)

                        EUT L 396 af 30.12.2006, s. 1.

                     (3)

                        Listen findes på:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4__e_/4e_LE_RoHS_E xemption_Req_Final.pdf

                     (5)

                        Den endelige rapport om undersøgelsen findes på
                  https://op.europa.eu/da/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Høringsperiode: 21. august 2015 til 16. oktober 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , fra side 92.

                     (9)

                     https://ec.europa.eu/environment/waste/rohs_eee/studies_rohs1_en.htm

                     (10)

                        En liste over de krævede administrative skridt kan findes på
                  Kommissionens websted
                  . Det fremgår af det interinstitutionelle register over delegerede retsakter på
                  https://webgate.ec.europa.eu/regdel/#/home
                  , hvor langt man er nået i proceduren med hvert udkast til delegeret retsakt.

                     (11)

                        EUT L 174 af 1.7.2011, s. 88.

                     (12)

                        Kommissionens afgørelse 2010/571/EU af 24. september 2010 om tilpasning til den videnskabelige og tekniske udvikling af bilaget til Europa-Parlamentets og Rådets direktiv 2002/95/EF for så vidt angår undtagede anvendelser af bly, kviksølv, cadmium, hexavalent chrom, polybromerede biphenyler og polybromerede diphenylethere (EUT L 251 af 25.9.2010, s. 28).

                     (13)

                        Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).

    ---documentbreak---

               BILAG

               I bilag III til direktiv 2011/65/EU affattes punkt 4.e således:

                        Undtagelse

                        Udstrækning og gyldighedsdatoer

                        "4.e

                        Kviksølv i metalhalogenlamper (MH)

                        Udløber den [PO: 5 år efter offentliggørelsen af det delegerede direktiv i EU-Tidende]"


title: KOMMISSIONENS DELEGEREDE DIREKTIV (EU) / om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for anvendelsen af kviksølv i højtryksnatriumlamper med forbedret farvegengivelse til almenbelysning

text:
               BEGRUNDELSE

               1.BAGGRUND FOR DEN DELEGEREDE RETSAKT

               Med henblik på tilpasning til den tekniske og videnskabelige udvikling foretages der med dette delegerede direktiv fra Kommissionen en ændring af bilag III til Europa-Parlamentets og Rådets direktiv 2011/65/EU om begrænsning af anvendelsen af visse farlige stoffer i elektrisk og elektronisk udstyr (omarbejdning)
                  1
                ("RoHS-direktivet"). Ændringen vedrører en undtagelse for specifikke anvendelser for kviksølv i højtryksnatriumlamper med forbedret farvegengivelse til almenbelysning.

               RoHS-direktivet begrænser anvendelsen af visse farlige stoffer i elektrisk og elektronisk udstyr (EEE), jf. artikel 4. 10 stoffer er i øjeblikket underlagt begrænsninger og opført i bilag II til RoHS-direktivet: bly, kviksølv, cadmium, hexavalent chrom, polybromerede biphenyler (PBB), polybromerede diphenylethere (PBDE), di(2-ethylhexyl)phthalat (DEHP), butylbenzylphthalat (BBP), dibutylphthalat (DBP) og diisobutylphthalat (DIBP). Bilag III og IV indeholder lister over EEE-materialer og -komponenter til specifikke anvendelser, som er undtaget fra de begrænsninger for stoffer, der er fastsat i artikel 4, stk. 1.

               Direktivets artikel 5 indeholder bestemmelser om tilpasningen af bilag III og IV til den videnskabelige og tekniske udvikling, og denne tilpasning kan omfatte indrømmelse, fornyelse eller tilbagekaldelse af undtagelser. I henhold til artikel 5, stk. 1, litra a), må undtagelser kun optages i bilag III og IV, hvis dette ikke svækker den miljø- og sundhedsbeskyttelse, der ydes efter forordning (EF) nr. 1907/2006 (REACH)
                  2
               , og forudsat at en af følgende betingelser er opfyldt: i) det er ikke videnskabeligt eller teknisk muligt i praksis at eliminere eller substituere stoffet ved hjælp af ændringer af udformningen eller materialer og komponenter, der ikke kræver anvendelse af materialer eller stoffer på listen i bilag II, ii) alternativernes pålidelighed er ikke sikret, eller iii) den samlede negative miljø-, sundheds-, og forbrugerbeskyttelsesmæssige indvirkning som følge af at foretage substitution af stoffet er større end de samlede miljø-, sundheds- og forbrugerbeskyttelsesmæssige fordele herved.

               Afgørelser om undtagelser og deres varighed skal desuden tage højde for tilgængeligheden af alternativer og de samfundsøkonomiske indvirkninger af substitutionen. Afgørelser om varigheden af undtagelser skal tage højde for enhver potentiel virkning på innovation. Hvor det er relevant, skal livscyklustankegangen finde anvendelse vedrørende de samlede indvirkninger af undtagelsen.

               Det fastlægges desuden i artikel 5, stk. 1, at Kommissionen skal optage eller fjerne materialer og komponenter i elektrisk og elektronisk udstyr til specifikke anvendelser på/fra listerne i bilag III og IV ved hjælp af individuelle delegerede retsakter. Proceduren for indgivelse af ansøgninger vedrørende undtagelser er fastlagt ved artikel 5, stk. 3, og bilag V.

               2.HØRINGER FORUD FOR RETSAKTENS VEDTAGELSE

               Kommissionen modtager anmodninger
                  3
                fra økonomiske operatører om såvel indrømmelse af nye som fornyelse af eksisterende undtagelser efter RoHS-direktivets artikel 5, stk. 3, og bilag V.

               Den nuværende undtagelse 4.b, punkt I-III, i bilag III tillader anvendelse af kviksølv i højtryksnatriumlamper til almenbelysning, som ikke ligger over følgende værdier (pr. brænder) i lyskilder med forbedret farvegengivelse Ra > 60:

               4.b.I: P ≤ 155 W: 30 mg,

               4.b.II: 155 W < P ≤ 405 W: 40 mg,

               4.b.III: P > 405 W: 40 mg.

               Kommissionen modtog en ansøgning om fornyelse af undtagelse 4.b, punkt I-III, i januar 2015. Ansøgeren anførte i det væsentlige, at der ikke findes kviksølvfrie alternativer, som giver de samme farvespecifikationer og vil kunne erstatte de lyskilder, der er omfattet af undtagelse 4.b
                  4
               . I januar 2020 indgav samme ansøger en ajourført ansøgning om fornyelse for lyskilder med farvegengivelse > 80 (ikke over 60 som i den nuværende undtagelse), under 105 W (ikke 155 W som i den nuværende undtagelse) og med en begrænsning af mængden af kviksølv til kun 16 mg (i stedet for de på nuværende tidspunkt tilladte 30 mg). I overensstemmelse med kravene i RoHS-direktivet (artikel 5, stk. 5, andet afsnit) forbliver en undtagelse gyldig, indtil Kommissionen træffer afgørelse om ansøgningen om fornyelse.

               For at evaluere ansøgningerne om fornyelse af denne undtagelse iværksatte Kommissionen i juni 2015 en undersøgelse
                  5
               , der blev afsluttet i 2016, med henblik på at gennemføre den nødvendige tekniske og videnskabelige vurdering, herunder en otte uger lang onlinehøring af interessenter
                  6
               . I undersøgelsen blev der foretaget en vurdering af de omfattende tekniske og videnskabelige data og de modtagne bidrag, hvilket er dokumenteret i undersøgelsesrapporten, og i forlængelse heraf foretog Kommissionen to supplerende undersøgelser/ajourføringer, der også inddrog interessenter. Den undersøgelse, som blev offentliggjort i 2019
                  7
               , havde fokus på den samfundsøkonomiske vurdering og tilgængeligheden af alternativer, mens der i 2020 blev foretaget en ajourføring baseret på de seneste tal og modeller
                  8
               . De endelige rapporter om undersøgelsen og ajourføringerne af den samfundsøkonomiske vurdering blev offentliggjort
                  9
               , og interessenterne blev underrettet.

               Kommissionen hørte medlemsstaterne via ekspertgruppen vedrørende delegerede retsakter under RoHS-direktivet på ekspertmøderne den 1. september 2016, den 29. oktober 2018 og den 21. oktober 2019 for at indsamle deres synspunkter med hensyn til en påtænkt fremgangsmåde i overensstemmelse med evalueringernes konklusioner. Den gennemførte alle de nødvendige proceduremæssige skridt med henblik på undtagelser fra begrænsningen af stoffer efter artikel 5, stk. 3-7
                  10
               . Rådet og Europa-Parlamentet har fået meddelelse om alle aktiviteterne.

               Evalueringsundersøgelserne fører sammen med de ajourførte oplysninger om de videnskabelige og tekniske fremskridt, som ansøgeren indsendte i 2020, til følgende konklusioner:

               ·kviksølv kan ikke substitueres i HPS-lamper med farvegengivelse > 80, under 105 W og med en grænse for kviksølvindholdet på 16 mg, hvilket i praksis betyder, at undtagelse 4.b bør fornyes delvist, idet alternativerne ikke på nuværende tidspunkt kan levere den røde del af spektrum, som er absolut nødvendig i denne type lyskilder

               ·der findes egnede alternativer for HPS-lamper med forbedret farvegengivelse Ra > 60: P ≤ 155 W, hvilket i praksis betyder, at undtagelsen i punkt 4.b.I delvis ikke længere er nødvendig, mens punkt 4.b.II kan tilbagekaldes fuldt ud, da disse lyskilder var ved at blive erstattet med kviksølvfrie LED-lyskilder

               ·punkt 4.b.III bør tilbagekaldes, da fabrikanterne ikke længere bringer disse lyskilder i omsætning, og undtagelsen derfor er forældet.

               De videnskabelige og tekniske vurderinger, herunder de ajourførte oplysninger, som ansøgeren har indsendt, har således vist, at undtagelseskriterierne fortsat er opfyldt med hensyn til undtagelsen for anvendelse af kviksølv i HPS-lamper med farvegengivelse > 80 og med en grænse for anvendelsen af kviksølv på 16 mg pr. lyskilde, da alternativer kræver yderligere udvikling.

               Det fremgik også af evalueringsresultaterne, at fornyelsen af den specifikke undtagelse ikke svækker den miljø- og sundhedsbeskyttelse, der ydes efter REACH-forordningen, som krævet i artikel 5 i direktiv 2011/65/EU.

               I overensstemmelse med retningslinjerne for bedre regulering blev udkastet til det delegerede direktiv offentliggjort på portalen for bedre regulering i en periode på fire uger, hvor offentligheden kunne give sin mening til kende. Under høringen om udkastet til retsakten blev der modtaget to bidrag. De rejste spørgsmål blev gennemgået, og det blev ikke anset for nødvendigt at foretage ændringer af udkastet.

               3.JURIDISKE ASPEKTER AF DEN DELEGEREDE RETSAKT

               Ved det delegerede direktiv foretages der en delvis fornyelse og omformulering af undtagelsen i punkt 4.b.I i bilag III til direktiv 2011/65/EU for brugen af kviksølv i højtryksnatriumlamper til almenbelysning ikke over (pr. brænder) i lyskilder med forbedret farvegengivelse Ra > 80: P ≤ 105 W: 16 mg. Eftersom de øvrige punkter under 4.b tilbagekaldes, får den del af punkt 4.b.I, som skal fornyes, nummeret 4.b.

               Kommissionen konkluderede i sin vurdering, der er baseret på de understøttende undersøgelser, høringer og ajourførte oplysninger indsendt af ansøgeren, at anmodningen om undtagelse opfylder mindst et af de kriterier, der er fastsat i RoHS-direktivets artikel 5, stk. 1, litra a): substitutionen af kviksølv med pålidelige alternativer i de lyskildekategorier, der er omfattet af denne undtagelse, kan ikke sikres på nuværende tidspunkt.

               I lyset af ovenstående tilbagekaldes undtagelsens punkt 4.b.II og 4.b.III og undtagelse 4.b.I tilbagekaldes delvist.

               Som det fremgår af evalueringen, berettiger alternativernes udviklingsstadie en delvis fornyelse af undtagelsens punkt 4.b.I, som omformuleres og omnummereres til undtagelse 4.b, med den maksimale gyldighedsperiode på fem år. Gyldighedsperioden forventes ikke at have en negativ virkning på innovation.

               For den del af punkt 4.b.I, som tilbagekaldes, og for punkt 4.b.II og 4.b.III er de korteste udløbsdatoer (dvs. 12 måneder) passende i overensstemmelse med RoHS-direktivets artikel 5, stk. 6.

               Den foreslåede retsakt er et delegeret direktiv i overensstemmelse med direktiv 2011/65/EU, navnlig med kravene i samme direktivs artikel 5, stk. 1, litra a).

               Målet for det delegerede direktiv er at bidrage til beskyttelse af folkesundheden og miljøet og at tilpasse bestemmelserne til sikring af det indre markeds funktion inden for elektrisk og elektronisk udstyr ved at tillade brugen af ellers forbudte stoffer i specifikke anvendelser i overensstemmelse med bestemmelserne og vilkårene i RoHS-direktivet og den deri fastsatte procedure for tilpasning af bilag III og IV til den videnskabelige og tekniske udvikling.

               Det delegerede direktiv har ingen virkninger for EU-budgettet.

               KOMMISSIONENS DELEGEREDE DIREKTIV (EU) …/…

               af 13.12.2021

               om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for anvendelsen af kviksølv i højtryksnatriumlamper med forbedret farvegengivelse til almenbelysning

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr
                  11
               , særlig artikel 5, stk. 1, litra a) og b), og

               ud fra følgende betragtninger:

               (1)Ifølge direktiv 2011/65/EU skal medlemsstaterne sikre, at elektrisk og elektronisk udstyr, der bringes i omsætning, ikke indeholder de farlige stoffer, der er opført i bilag II til nævnte direktiv. Visse anvendelser, der er opført i direktivets bilag III, er undtaget fra denne begrænsning.

               (2)De kategorier af elektrisk og elektronisk udstyr, som direktiv 2011/65/EU finder anvendelse på, er opført i nævnte direktivs bilag I.

               (3)Kviksølv er et stof, som er underlagt begrænsninger, og som er opført i bilag II til direktiv 2011/65/EU.

               (4)Ved afgørelse 2010/571/EU
                  12
                indrømmede Kommissionen bl.a. en undtagelse for anvendelse af kviksølv i højtryksnatriumlamper til almenbelysning ikke over (pr. brænder) i lyskilder med forbedret farvegengivelse Ra > 60 (herefter "undtagelsen"), og denne er nu opført som undtagelse 4.b.I, 4.b.II og 4.b.III i bilag III til direktiv 2011/65/EU. Undtagelsen skulle være udløbet den 21. juli 2016, jf. nævnte direktivs artikel 5, stk. 2, andet afsnit, litra a).

               (5)Kviksølv anvendes i højtryksnatriumlamper med henblik på lysets farve og farvegivende egenskaber.

               (6)I januar 2015 modtog Kommissionen en ansøgning om fornyelse af undtagelsen for anvendelserne i punkt 4.b.I, 4.b.II og 4.b.III (herefter "ansøgningen om fornyelse"), hvilket var inden for den frist, der er fastsat i artikel 5, stk. 5, i direktiv 2011/65/EU. I januar 2020 indgav samme ansøger en ajourført ansøgning om fornyelse, der udelukkende vedrørte punkt 4.b.I. I henhold til artikel 5, stk. 5, i direktiv 2011/65/EU forbliver undtagelsen gyldig, indtil der er truffet afgørelse om ansøgningen om fornyelse.

               (7)I evalueringen af ansøgningen om fornyelse, hvori der blev taget højde for tilgængeligheden af alternativer og de samfundsøkonomiske indvirkninger af substitutionen, blev det konkluderet, at det ikke var videnskabeligt og teknisk muligt i praksis at substituere eller eliminere kviksølv i de relevante anvendelser for så vidt angår en del af punkt 4.b.I samt punkt 4.b.II og 4.b.III i bilag III til direktiv 2011/65/EU. I evalueringen konkluderes det desuagtet, at undtagelsen burde fornyes for den del af punkt 4.b.I, som omfatter lyskilder med en høj farvegengivelse, der er højere end 80, ved 105 W eller lavere, og at brugen af kviksølv, selv om den stadig er nødvendig, kan reduceres. Evalueringen omfattede høring af interessenterne i overensstemmelse med artikel 5, stk. 7, i direktiv 2011/65/EU. De bemærkninger, der blev modtaget under disse høringer, blev offentliggjort på et særligt websted.

               (8)Det er derfor hensigtsmæssigt at forny dele af undtagelse 4.b.I og at omnummerere denne til undtagelse 4.b med gyldighed for en maksimal periode på fem år i overensstemmelse med artikel 5, stk. 2, første afsnit, i direktiv 2011/65/EU. Ordlyden af denne fornyede undtagelse bør revideres med henblik på den yderligere begrænsning af dennes anvendelsesområde. I lyset af resultaterne af de igangværende bestræbelser på at finde et pålideligt alternativ forventes varigheden af denne undtagelse ikke at få nogen negative indvirkninger på innovation.

               (9)Den fornyede undtagelse er i overensstemmelse med Europa-Parlamentets og Rådets forordning (EF) nr. 1907/2006
                  13
                og svækker således ikke den derved ydede miljø- og sundhedsbeskyttelse.

               (10)Da betingelserne for fornyelsen af undtagelsen, jf. artikel 5, stk. 1, litra a), i direktiv 2011/65/EU, ikke længere er opfyldt for de anvendelser, der er opført i den resterende del af punkt 4.b.I samt punkt 4.b.II og 4.b.III i bilag III til nævnte direktiv, bør undtagelsen for disse anvendelser tilbagekaldes. Udløbsdatoerne for disse undtagelser bør fastsættes i overensstemmelse med artikel 5, stk. 6, i direktiv 2011/65/EU.

               (11)Direktiv 2011/65/EU bør derfor ændres —

               VEDTAGET DETTE DIREKTIV:

               Artikel 1

               Bilag III til direktiv 2011/65/EU ændres som anført i bilaget til nærværende direktiv.

               Artikel 2

               1.Medlemsstaterne vedtager og offentliggør senest den [sidste dag i den sjette måned efter dette direktivs ikrafttrædelsesdato] de love og administrative bestemmelser, der er nødvendige for at efterkomme dette direktiv. De meddeler straks Kommissionen disse love og bestemmelser.

               De anvender disse bestemmelser fra den [sidste dag i den sjette måned efter dette direktivs ikrafttrædelsesdato + 1 dag].

               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

               Artikel 3

               Dette direktiv træder i kraft på tyvendedagen efter offentliggørelsen i Den Europæiske Unions Tidende.

               Artikel 4

               Dette direktiv er rettet til medlemsstaterne.

               Udfærdiget i Bruxelles, den 13.12.2021[…].

                     På Kommissionens vegne

                     Formand
                     Ursula VON DER LEYEN

                     (1)

                        EUT L 174 af 1.7.2011, s. 88.

                     (2)

                        EUT L 396 af 30.12.2006, s. 1.

                     (3)

                        Listen findes på:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/
                     Exemption_4_b__IIII_/4b_LE_RoHS_Exemption_Req_Final.pdf

                     (5)

                        Den endelige rapport om undersøgelsen findes på
                  https://op.europa.eu/da/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Høringsperiode: 21. august 2015 til 16. oktober 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , fra side 92.

                     (9)

                     https://ec.europa.eu/environment/waste/rohs_eee/studies_rohs1_en.htm

                     (10)

                        En liste over de krævede administrative skridt kan findes på
                  Kommissionens websted
                  . Det fremgår af det interinstitutionelle register over delegerede retsakter på
                  https://webgate.ec.europa.eu/regdel/#/home
                  , hvor langt man er nået i proceduren med hvert udkast til delegeret retsakt.

                     (11)

                        EUT L 174 af 1.7.2011, s. 88.

                     (12)

                        Kommissionens afgørelse 2010/571/EU af 24. september 2010 om tilpasning til den videnskabelige og tekniske udvikling af bilaget til Europa-Parlamentets og Rådets direktiv 2002/95/EF for så vidt angår undtagede anvendelser af bly, kviksølv, cadmium, hexavalent chrom, polybromerede biphenyler og polybromerede diphenylethere (EUT L 251 af 25.9.2010, s. 28).

                     (13)

                        Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).

    ---documentbreak---

               BILAG

               I bilag III til direktiv 2011/65/EU affattes punkt 4.b, 4.b.I, 4.b.II og 4.b.III således:

                        Undtagelse

                        Udstrækning og gyldighedsdatoer

                        "4.b

                        Kviksølv i højtryksnatriumlamper til almenbelysning ikke over (pr. brænder) i lyskilder med forbedret farvegengivelse Ra > 80: P ≤ 105 W: der må anvendes 16 mg pr. brænder

                        Udløber den [PO: 5 år efter offentliggørelsen af det delegerede direktiv i EU-Tidende]

                        4.b.I

                        Kviksølv i højtryksnatriumlamper til almenbelysning ikke over (pr. brænder) i lyskilder med forbedret farvegengivelse Ra > 60: P ≤ 155 W: der må anvendes 30 mg pr. brænder

                        Udløber den [PO: 12 måneder efter offentliggørelsen af det delegerede direktiv i EU-Tidende]

                        4.b.II

                        Kviksølv i højtryksnatriumlamper til almenbelysning ikke over (pr. brænder) i lyskilder med forbedret farvegengivelse Ra > 60: 155 W < P ≤ 405 W: der må anvendes 40 mg pr. brænder

                        Udløber den [PO: 12 måneder efter offentliggørelsen af det delegerede direktiv i EU-Tidende]

                        4.b.III

                        Kviksølv i højtryksnatriumlamper til almenbelysning ikke over (pr. brænder) i lyskilder med forbedret farvegengivelse Ra > 60: P > 405 W: der må anvendes 40 mg pr. brænder

                        Udløber den [PO: 12 måneder efter offentliggørelsen af det delegerede direktiv i EU-Tidende]"


title: KOMMISSIONENS DELEGEREDE DIREKTIV (EU) / om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for anvendelsen af kviksølv i andre lavtryksudladningsrør

text:
               BEGRUNDELSE

               1.BAGGRUND FOR DEN DELEGEREDE RETSAKT

               Med henblik på tilpasning til den videnskabelige og tekniske udvikling foretages der med dette delegerede direktiv fra Kommissionen en ændring af bilag III til Europa-Parlamentets og Rådets direktiv 2011/65/EU om begrænsning af anvendelsen af visse farlige stoffer i elektrisk og elektronisk udstyr (omarbejdning)
                  1
                ("RoHS-direktivet"). Ændringen vedrører en undtagelse for specifikke anvendelser for kviksølv i andre lavtryksudladningsrør.

               RoHS-direktivet begrænser anvendelsen af visse farlige stoffer i elektrisk og elektronisk udstyr (EEE), jf. artikel 4. 10 stoffer er i øjeblikket underlagt begrænsninger og opført i bilag II til direktivet: bly, kviksølv, cadmium, hexavalent chrom, polybromerede biphenyler (PBB), polybromerede diphenylethere (PBDE), di(2-ethylhexyl)phthalat (DEHP), butylbenzylphthalat (BBP), dibutylphthalat (DBP) og diisobutylphthalat (DIBP). Bilag III og IV indeholder lister over EEE-materialer og -komponenter til specifikke anvendelser, som er undtaget fra de begrænsninger for stoffer, der er fastsat i artikel 4, stk. 1.

               Direktivets artikel 5 indeholder bestemmelser om tilpasningen af bilag III og IV til den videnskabelige og tekniske udvikling, og denne tilpasning kan omfatte indrømmelse, fornyelse og tilbagekaldelse af undtagelser. I henhold til artikel 5, stk. 1, litra a), må undtagelser kun optages i bilag III og IV, hvis optagelsen ikke svækker den miljø- og sundhedsbeskyttelse, der ydes efter forordning (EF) nr. 1907/2006 (REACH–forordningen)
                  2
               , og forudsat at en af følgende betingelser er opfyldt: i) det er ikke teknisk eller videnskabeligt muligt i praksis at eliminere eller substituere dem ved hjælp af ændringer af udformningen eller materialer og komponenter, der ikke kræver anvendelse af materialer eller stoffer på listen i bilag II, ii) alternativernes pålidelighed er ikke sikret, eller iii) den samlede negative miljø-, sundheds-, og forbrugerbeskyttelsesmæssige indvirkning som følge af substitutionen er større end de samlede miljø-, sundheds- og forbrugerbeskyttelsesmæssige fordele herved.

               Afgørelser om undtagelser og deres varighed skal desuden tage højde for tilgængeligheden af alternativer og de samfundsøkonomiske indvirkninger af substitutionen. Afgørelser om varigheden af undtagelser skal også tage højde for enhver potentiel virkning på innovation. Hvor det er relevant, skal livscyklustankegangen finde anvendelse vedrørende de samlede indvirkninger af undtagelsen.

               Det fastlægges desuden i artikel 5, stk. 1, litra a), at Kommissionen skal optage materialer og komponenter i elektrisk og elektronisk udstyr til specifikke anvendelser på listerne i bilag III og IV ved hjælp af individuelle delegerede retsakter. Proceduren for indgivelse af ansøgninger vedrørende undtagelser til Kommissionen er fastlagt ved artikel 5, stk. 3, og bilag V.

               2.HØRINGER FORUD FOR RETSAKTENS VEDTAGELSE

               Kommissionen modtog anmodninger
                  3
                fra økonomiske operatører om såvel indrømmelse af nye som fornyelse af eksisterende undtagelser efter RoHS-direktivets artikel 5, stk. 3, og bilag V.

               Den nuværende undtagelse 4.a i bilag III tillader anvendelse af kviksølv i andre lavtryksudladningsrør (pr. rør): 15 mg.

               I december 2014 og januar 2015 modtog Kommissionen to ansøgninger om fornyelse af denne undtagelse, hvori det i det væsentlige blev gjort gældende, at der ikke er lysemitterende dioder (LED) til rådighed eller findes anden belysningsteknik, som anvender mindre kviksølv, der kan anvendes som et alternativ til disse lyskilder
                  4
               . En af ansøgningerne blev fornyet med yderligere oplysninger i januar 2020. I overensstemmelse med kravene i RoHS-direktivets artikel 5, stk. 5, forbliver en undtagelse gyldig, indtil Kommissionen træffer afgørelse om ansøgningen om fornyelse.

               For at evaluere ansøgningen om fornyelse af denne undtagelse iværksatte Kommissionen i juni 2015 en undersøgelse
                  5
               , der blev afsluttet i 2016, med henblik på at gennemføre den nødvendige videnskabelige og tekniske vurdering, herunder en otte uger lang onlinehøring af interessenter
                  6
               . I undersøgelsen blev der foretaget en vurdering af de omfattende videnskabelige og tekniske data og de modtagne bidrag, hvilket er dokumenteret i undersøgelsesrapporten, og i forlængelse heraf foretog Kommissionen i 2019
                  7
                en ajourføring af undersøgelsen fra 2016 med fokus på den samfundsøkonomiske vurdering og tilgængeligheden af alternativer for denne og andre undtagelser. Den endelige rapport om undersøgelsen blev offentliggjort
                  8
               , og interessenterne blev underrettet.

               Kommissionen hørte medlemsstaterne via ekspertgruppen vedrørende delegerede retsakter under RoHS-direktivet på ekspertmøderne den 1. september 2016, den 29. oktober 2018 og den 21. oktober 2019 for at indsamle deres synspunkter med hensyn til en påtænkt fremgangsmåde i overensstemmelse med evalueringernes konklusioner. Den gennemførte alle de nødvendige proceduremæssige skridt med henblik på undtagelser fra begrænsningen af stoffer efter artikel 5, stk. 3-7
                  9
               . Rådet og Europa-Parlamentet har fået meddelelse om alle aktiviteterne.

               I de endelige rapporter blev følgende fremhævet:

               ·de lyskilder, der er omfattet af denne undtagelse, har ikke fosforcoating og frembringer hovedsageligt lys i det ultraviolette spektrum. De installeres i udstyr til industrielle og erhvervsmæssige anvendelser og anvendelser til boligformål og bruges bl.a. til kim- eller bakteriedræbende desinficering/rensning af luft/vand/overflader

               ·for at opfylde disse formål skal det udsendte lys befinde sig i det dybe ultraviolette område. Kviksølvfrie alternativer giver endnu ikke det nødvendige bølgelængdeinterval. Derfor er det på nuværende tidspunkt ikke teknisk muligt i praksis at anvende alternativer med sammenlignelige resultater

               ·det blev også konkluderet, at de første markedsførte alternativer ikke ville kunne dække hele produktsortimentet, og at der på systemniveau stadig er brug for tid til at udvikle tilstrækkelige alternativer, hvorfor det blev anbefalet at forny undtagelsen med den maksimale varighed på yderligere fem år

               ·undtagelsens nuværende anvendelsesområde kan indsnævres til lavtryksudladningsrør uden fosforcoating, der udstråler lys i det ultraviolette område.

               De videnskabelige og tekniske vurderinger, herunder interessenthøringerne, har således vist, at undtagelseskriterierne fortsat er opfyldt med hensyn til undtagelse 4.a, idet alternativer endnu ikke er tilgængelige. Det fremgår også af evalueringsresultaterne, at den specifikke undtagelse ikke svækker den miljø- og sundhedsbeskyttelse, der ydes efter REACH-forordningen, som krævet i artikel 5 i direktiv 2011/65/EU.

               I overensstemmelse med retningslinjerne for bedre regulering blev udkastet til det delegerede direktiv offentliggjort på portalen for bedre regulering i en periode på fire uger, hvor offentligheden kunne give sin mening til kende. Under høringen om udkastet til retsakten blev der modtaget 15 bidrag. Indholdet af udkastet til retsakt blev revideret og præciseret under hensyntagen til nogle af de rejste spørgsmål.

                3.JURIDISKE ASPEKTER AF DEN DELEGEREDE RETSAKT

               Ved det delegerede direktiv fornyes undtagelse 4.a, der er opført i bilag III til direktiv 2011/65/EU, for brugen af kviksølv i specifikke anvendelser.

               Kommissionen konkluderede i sin vurdering, der er baseret på de understøttende undersøgelser og høringer, at anmodningen om undtagelse opfylder mindst et af de kriterier, der er fastsat i artikel 5, stk. 1, litra a), og berettiger til en forlængelse af undtagelsen: substitutionen af kviksølv med pålidelige alternativer i de lyskildekategorier, der er omfattet af denne undtagelse, kan ikke sikres på nuværende tidspunkt. I vurderingen konkluderedes det også, at undtagelsens anvendelsesområde bør indsnævres til yderligere specificerede anvendelser.

               Sammenfattende kan det fastslås, at betingelserne for at forny undtagelsen er opfyldt, og at undtagelse 4.a skal fornyes med en ny ordlyd, der passer til undtagelsens faktiske anvendelsesområde.

               Udløbsdatoen for denne undtagelse er fastsat i overensstemmelse med artikel 5, stk. 2, første afsnit. Som det fremgår af evalueringen, berettiger alternativernes udviklingsstadie en fornyelse af undtagelsen med den maksimale gyldighedsperiode på fem år. Den indrømmede gyldighedsperiode forventes ikke at indvirke negativt på innovation.

               Den foreslåede retsakt er et delegeret direktiv i overensstemmelse med direktiv 2011/65/EU, navnlig med henblik på opfyldelse af de relevante krav i samme direktivs artikel 5, stk. 1, litra a).

               Målet for det delegerede direktiv er at bidrage til beskyttelse af folkesundheden og miljøet og at tilpasse bestemmelserne til sikring af det indre markeds funktion inden for elektrisk og elektronisk udstyr ved at tillade brugen af ellers forbudte stoffer i specifikke anvendelser i overensstemmelse med bestemmelserne og vilkårene i RoHS-direktivet og den deri fastsatte procedure for tilpasning af bilag III og IV til den videnskabelige og tekniske udvikling.

               Det delegerede direktiv har ingen virkninger for EU-budgettet.

               KOMMISSIONENS DELEGEREDE DIREKTIV (EU) …/…

               af 13.12.2021

               om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for anvendelsen af kviksølv i andre lavtryksudladningsrør

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr
                  10
               , særlig artikel 5, stk. 1, litra a), og

               ud fra følgende betragtninger:

               (1)Ifølge direktiv 2011/65/EU skal medlemsstaterne sikre, at elektrisk og elektronisk udstyr, der bringes i omsætning, ikke indeholder de farlige stoffer, der er opført i bilag II til nævnte direktiv. Visse anvendelser, der er opført i direktivets bilag III, er undtaget fra denne begrænsning.

               (2)De kategorier af elektrisk og elektronisk udstyr, som direktiv 2011/65/EU finder anvendelse på, er opført i nævnte direktivs bilag I.

               (3)Kviksølv er et stof, som er underlagt begrænsninger, og som er opført i bilag II til direktiv 2011/65/EU.

               (4)Ved afgørelse 2010/571/EU
                  11
                indrømmede Kommissionen bl.a. en undtagelse for anvendelse af kviksølv i andre lavtryksudladningsrør (herefter "undtagelsen"), og denne er nu er opført som undtagelse 4.e i bilag III til direktiv 2011/65/EU. Undtagelsen skulle være udløbet den 21. juli 2016, jf. nævnte direktivs artikel 5, stk. 2, andet afsnit, litra a).

               (5)Kviksølv anvendes i lavtryksudladningsrør til at frembringe ultraviolet lys, der anvendes til ultraviolet kim- eller bakteriedræbende desinfektion og/eller rensning af luft, vand og overflader.

               (6)Den 19. december 2014 og den 15. januar 2015 modtog Kommissionen to ansøgninger om fornyelse af undtagelsen (herefter "ansøgningen om fornyelse"), hvilket var inden for den frist, der er fastsat i artikel 5, stk. 5, i direktiv 2011/65/EU, og hvoraf den ene blev ajourført med en fornyet ansøgning den 20. januar 2020.  I henhold til artikel 5, stk. 5, i direktiv 2011/65/EU forbliver undtagelsen gyldig, indtil der er truffet afgørelse om ansøgningen om fornyelse.

               (7)I evalueringen af ansøgningen om fornyelse, hvori der blev taget højde for tilgængeligheden af alternativer og de samfundsøkonomiske indvirkninger, blev det konkluderet, at det ikke i praksis er teknisk muligt at eliminere kviksølv i de relevante anvendelser eller substituere det med et stof med sammenlignelig ydeevne. I evalueringen konkluderedes det endvidere, at undtagelsens nuværende anvendelsesområde kan begrænses til lavtryksudladningsrør, der ikke har fosforcoating og udstråler lys i det ultraviolette område. Evalueringen omfattede høring af interessenterne i overensstemmelse med artikel 5, stk. 7, i direktiv 2011/65/EU. De bemærkninger, der blev modtaget under disse høringer, blev offentliggjort på et særligt websted.

               (8)Undtagelsen er i overensstemmelse med Europa-Parlamentets og Rådets forordning (EF) nr. 1907/2006
                  12
                og svækker således ikke den derved ydede miljø- og sundhedsbeskyttelse.

               (9)Det er derfor hensigtsmæssigt at forny undtagelsen med en revideret ordlyd, således at der fastsættes et begrænset anvendelsesområde, for en maksimal periode på fem år i overensstemmelse med artikel 5, stk. 2, første afsnit, i direktiv 2011/65/EU. I overensstemmelse med artikel 5, stk. 6, i direktiv 2011/65/EU bør der fastsættes en udløbsdato på 12 måneder for den nuværende undtagelse 4.a. I lyset af resultaterne af de igangværende bestræbelser på at finde et pålideligt alternativ forventes varigheden af denne undtagelse ikke at få nogen negative indvirkninger på innovation.

               (10)Direktiv 2011/65/EU bør derfor ændres —

               VEDTAGET DETTE DIREKTIV:

               Artikel 1

               Bilag III til direktiv 2011/65/EU ændres som anført i bilaget til nærværende direktiv.

               Artikel 2

               1.Medlemsstaterne vedtager og offentliggør senest den [sidste dag i den sjette måned efter dette direktivs ikrafttrædelsesdato] de love og administrative bestemmelser, der er nødvendige for at efterkomme dette direktiv. De meddeler straks Kommissionen disse love og bestemmelser.

               De anvender disse bestemmelser fra den [sidste dag i den sjette måned efter dette direktivs ikrafttrædelsesdato + 1 dag].

               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

               Artikel 3

               Dette direktiv træder i kraft på tyvendedagen efter offentliggørelsen i Den Europæiske Unions Tidende.

               Artikel 4

               Dette direktiv er rettet til medlemsstaterne.

               Udfærdiget i Bruxelles, den 13.12.2021.

                     På Kommissionens vegne

                     Formand
                     Ursula VON DER LEYEN

                     (1)

                        EUT L 174 af 1.7.2011, s. 88.

                     (2)

                        EUT L 396 af 30.12.2006, s. 1.

                     (3)

                        Listen findes på:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin
                   og http://rohs.exemptions.oeko.info/fileadmin/user_upload/
                     RoHS_Pack_9/Exemption_4_a_/Lighting_Europe /4a_LE_RoHS_Exemption_Req__Final.pdf

                     (5)

                        Den endelige rapport om undersøgelsen findes på
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Høringsperiode: 21. august 2015 til 16. oktober 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_
                  Lamps_SEA_20190729_Final.pdf

                     (8)

                     https://ec.europa.eu/environment/waste/rohs_eee/studies_rohs1_en.htm

                     (9)

                        En liste over de krævede administrative skridt kan findes på
                  Kommissionens websted
                  . Det fremgår af det interinstitutionelle register over delegerede retsakter på
                  https://webgate.ec.europa.eu/regdel/#/home
                  , hvor langt man er nået i proceduren med hvert udkast til delegeret retsakt.

                     (10)

                        EUT L 174 af 1.7.2011, s. 88.

                     (11)

                        Kommissionens afgørelse 2010/571/EU af 24. september 2010 om tilpasning til den videnskabelige og tekniske udvikling af bilaget til Europa-Parlamentets og Rådets direktiv 2002/95/EF for så vidt angår undtagede anvendelser af bly, kviksølv, cadmium, hexavalent chrom, polybromerede biphenyler og polybromerede diphenylethere (EUT L 251 af 25.9.2010, s. 28).

                     (12)

                        Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).

    ---documentbreak---

               BILAG

               I bilag III til direktiv 2011/65/EU affattes punkt 4.a således:

                        Undtagelse

                        Udstrækning og gyldighedsdatoer

                        "4.a

                        Kviksølv i andre lavtryksudladningsrør (pr. rør): 15 mg

                        Udløber den [PO: 12 måneder efter offentliggørelsen af det delegerede direktiv i EU-Tidende]

                        4.a.I

                        Kviksølv i lavtryksudladningsrør uden fosforcoating, hvor anvendelsen kræver, at hovedområdet for lyskildens spektrale effektfordeling ligger i det ultraviolette spektrum: der må anvendes op til 15 mg kviksølv pr. lyskilde.

                        Udløber den [PO: 5 år efter offentliggørelsen af det delegerede direktiv i EU-Tidende]"


title: KOMMISSIONENS DELEGEREDE DIREKTIV (EU) / om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for anvendelsen af kviksølv i (kompakt)lysstofrør med én sokkel til almenbelysning

text:
               BEGRUNDELSE

               1.BAGGRUND FOR DEN DELEGEREDE RETSAKT

               Med henblik på tilpasning til den tekniske og videnskabelige udvikling foretages der med dette delegerede direktiv fra Kommissionen en ændring af bilag III til Europa-Parlamentets og Rådets direktiv 2011/65/EU om begrænsning af anvendelsen af visse farlige stoffer i elektrisk og elektronisk udstyr (omarbejdning)
                  1
                ("RoHS-direktivet"). Ændringen vedrører specifikke anvendelser for kviksølv i (kompakt)lysstofrør med én sokkel til almenbelysning.

               RoHS-direktivet begrænser anvendelsen af visse farlige stoffer i elektrisk og elektronisk udstyr (EEE), jf. artikel 4. 10 stoffer er i øjeblikket underlagt begrænsninger og opført i bilag II til direktivet: bly, kviksølv, cadmium, hexavalent chrom, polybromerede biphenyler (PBB), polybromerede diphenylethere (PBDE), di(2-ethylhexyl)phthalat (DEHP), butylbenzylphthalat (BBP), dibutylphthalat (DBP) og diisobutylphthalat (DIBP). Bilag III og IV indeholder lister over EEE-materialer og -komponenter til specifikke anvendelser, som er undtaget fra de begrænsninger for stoffer, der er fastsat i artikel 4, stk. 1.

               Direktivets artikel 5 indeholder bestemmelser om tilpasningen af bilag III og IV til den videnskabelige og tekniske udvikling, og denne tilpasning kan omfatte indrømmelse, fornyelse eller tilbagekaldelse af undtagelser. I henhold til artikel 5, stk. 1, litra a), må undtagelser kun optages i bilag III og IV, hvis dette ikke svækker den miljø- og sundhedsbeskyttelse, der ydes efter forordning (EF) nr. 1907/2006 (REACH)
                  2
               , og forudsat at en af følgende betingelser er opfyldt: i) det er ikke videnskabeligt eller teknisk muligt i praksis at eliminere eller substituere stoffet ved hjælp af ændringer af udformningen eller materialer og komponenter, der ikke kræver anvendelse af materialer eller stoffer på listen i bilag II, ii) alternativernes pålidelighed er ikke sikret, eller iii) den samlede negative miljø-, sundheds-, og forbrugerbeskyttelsesmæssige indvirkning som følge af at foretage substitution af stoffet er større end de samlede miljø-, sundheds- og forbrugerbeskyttelsesmæssige fordele herved.

               Afgørelser om undtagelser og deres varighed skal desuden tage højde for tilgængeligheden af alternativer og de samfundsøkonomiske indvirkninger af substitutionen. Afgørelser om varigheden af undtagelser skal tage højde for enhver potentiel virkning på innovation. Hvor det er relevant, skal livscyklustankegangen finde anvendelse vedrørende de samlede indvirkninger af undtagelsen.

               Det fastlægges desuden i artikel 5, stk. 1, at Kommissionen skal optage eller, hvor det er relevant, fjerne materialer og komponenter i elektrisk og elektronisk udstyr til specifikke anvendelser på/fra listerne i bilag III og IV ved hjælp af individuelle delegerede retsakter. Proceduren for indgivelse af ansøgninger vedrørende undtagelser er fastlagt ved artikel 5, stk. 3, og bilag V.

               2.HØRINGER FORUD FOR RETSAKTENS VEDTAGELSE

               Kommissionen modtager anmodninger
                  3
                fra økonomiske operatører om såvel indrømmelse af nye som fornyelse af eksisterende undtagelser efter RoHS-direktivets artikel 5, stk. 3, og bilag V.

               Den nuværende undtagelse 1, punkt a-e, i bilag III tillader anvendelse af kviksølv i (kompakt)lysstofrør med én sokkel, der ikke ligger over følgende værdier (pr. brænder):

               1.a til almenbelysning < 30 W: 2,5 mg

               1.b til almenbelysning ≥ 30 W, men < 50 W: 3,5 mg

               1.c til almenbelysning ≥ 50 W, men < 150 W: 5 mg

               1.d til almenbelysning ≥ 150 W: 15 mg

               1.e til almenbelysning, af cirkulær eller kvadratisk form og med rørdiameter ≤ 17 mm: 7 mg.

               Kommissionen modtog to ansøgninger om fornyelse af pågældende undtagelsespunkter i henholdsvis december 2014 og januar 2015. En af ansøgningerne blev fornyet med yderligere oplysninger i januar 2020. Ansøgerne anførte i det væsentlige, at der ikke var tilgængelige alternativer til brug for alle de relevante anvendelser. En ansøger anførte, at selv om der på markedet i EU findes stadig flere alternativer til kviksølvfri lysemitterende dioder (LED), kan de ikke altid fungere som en fuldt kompatibel erstatning i de mange forskellige CFL-lyskilder for forbrugere og professionelle slutbrugere. Den anden ansøger fremførte lignende argumenter
                  4
               .

               I overensstemmelse med kravene i RoHS-direktivet (artikel 5, stk. 5, andet afsnit) forbliver en undtagelse gyldig, indtil Kommissionen træffer afgørelse om ansøgningen om fornyelse.

               For at evaluere ansøgningerne om fornyelse af denne undtagelse iværksatte Kommissionen først en undersøgelse i juni 2015
                  5
               , der blev afsluttet i 2016, med henblik på at gennemføre den nødvendige tekniske og videnskabelige vurdering, herunder en otte uger lang onlinehøring af interessenter
                  6
               . I undersøgelsen blev der foretaget en vurdering af de omfattende tekniske og videnskabelige data og de modtagne bidrag, og i forlængelse heraf foretog Kommissionen to supplerende undersøgelser/ajourføringer, der også inddrog interessenter. Den undersøgelse, som blev offentliggjort i 2019
                  7
               , havde fokus på den samfundsøkonomiske vurdering og tilgængeligheden af alternativer, mens der i 2020 blev foretaget en ajourføring baseret på de seneste tal og modeller
                  8
               . De endelige rapporter om undersøgelsen og ajourføringen af den samfundsøkonomiske vurdering blev offentliggjort
                  9
               , og interessenterne blev underrettet.

               Kommissionen hørte medlemsstaterne via ekspertgruppen vedrørende delegerede retsakter under RoHS-direktivet på ekspertmøderne den 1. september 2016, 29. oktober 2018 og 21. oktober 2019. I juli 2020 underrettede Kommissionen også medlemsstaterne i ekspertgruppen via en skriftlig høring om den samfundsøkonomiske ajourføring i 2020, og den modtog medlemsstaternes holdninger til en foreslået fremgangsmåde. Den gennemførte alle de nødvendige proceduremæssige skridt med henblik på ansøgninger om undtagelse fra begrænsningen af stoffer efter artikel 5, stk. 3-7
                  10
               . Rådet og Europa-Parlamentet har fået meddelelse om alle aktiviteterne.

               I rapporterne fra den understøttende undersøgelse blev følgende tekniske oplysninger og vurdering fremhævet:

               ·Det konkluderes i undersøgelsen fra 2015-2016, at der findes pålidelige kviksølvfrie alternativer på markedet i EU. Undersøgelsen gav omfattende dokumentation for, at substitution af kviksølv i de lyskildekategorier, der er omfattet af undtagelsen, er videnskabeligt og teknisk mulig i praksis.

               ·I ajourføringerne af undersøgelsen fra 2019 og 2020 var der fokus på tilgængeligheden af alternativer og de samfundsøkonomiske indvirkninger af substitution. De viste, at de samlede substitutionsomkostninger i høj grad afhænger af andelen af lyskilder, der er til rådighed på markedet til udskiftning, og at substitutionsomkostningerne relativt hurtigt vil blive opvejet af de fordele, der opnås ved de dermed forbundne energibesparelser. Ajourføringen af den samfundsøkonomiske vurdering fra 2020 viste, at en substitution af de vurderede lyskildekategorier med LED-alternativer generelt ville forhindre, at 2 882 kg kviksølv i lyskilder bringes i omsætning på markedet i EU
                  11
               . Samlet set vil den for tidlige produktion af affald af elektrisk og elektronisk udstyr som følge af behovet for ny tilslutning og udskiftning af lyskilderne i visse lyskildekategorier blive opvejet både af undgåelsen af fremtidig brug af kviksølv og opnåelsen af betydelige energibesparelser.

               De videnskabelige og tekniske vurderinger, herunder interessenthøringerne, har således vist, at ingen af undtagelseskriterierne er opfyldt med hensyn til undtagelse 1.a-e. I vurderingerne blev det navnlig konkluderet, at der allerede findes kviksølvfrie alternativer.Tilgængeligheden af alternativer er desuden blevet dokumenteret, og på grundlag af denne dokumentation har beregninger af den samfundsøkonomiske indvirkning af substitutionen af kviksølv vist, at der opnås samlede
                  12
                besparelser og samlede miljø-, sundheds- og forbrugerbeskyttelsesmæssige fordele. Ifølge den samfundsøkonomiske analyse er en overgangsperiode ikke nødvendig.

               I overensstemmelse med retningslinjerne for bedre regulering blev udkastet til det delegerede direktiv offentliggjort på portalen for bedre regulering i en periode på fire uger, hvor offentligheden kunne give sin mening til kende. Under høringen om udkastet til retsakten blev der modtaget 12 bidrag fra offentligheden. De rejste spørgsmål blev gennemgået, og det blev ikke anset for nødvendigt at foretage ændringer af udkastet.

               3.JURIDISKE ASPEKTER AF DEN DELEGEREDE RETSAKT

               I medfør af artikel 5, stk. 1, foretages der ved det delegerede direktiv en tilbagekaldelse af undtagelse 1, punkt a-e, der er opført i bilag III til direktiv 2011/65/EU, for brugen af kviksølv i specifikke anvendelser i kviksølvbaserede lyskilder.

               Kommissionen konkluderede i sin vurdering af anmodningen om undtagelse, der er baseret på de understøttende undersøgelser og høringer, at ingen af de kriterier, der er fastsat i RoHS-direktivets artikel 5, stk. 1, litra a), og berettiger til en yderligere forlængelse af undtagelsen, er opfyldt. Substitutionen af kviksølv med pålidelige alternativer i de lyskildekategorier, der er omfattet af denne undtagelse, er videnskabeligt og teknisk mulig i praksis, og det er blevet dokumenteret, at den samlede miljø-, sundheds- og forbrugerbeskyttelsesmæssige indvirkning af substitutionen i høj grad opvejer eventuelle negative indvirkninger. Navnlig vil substitutionen ikke blot betyde, at det undgås, at betydelige mængder kviksølv bringes i omsætning på EU's marked, den vil også generere energibesparelser og stimulere innovation yderligere
                  13
               . Sammenfattende kan det fastslås, at betingelserne for undtagelsen ikke længere er opfyldt, og at punkt 1.a-e skal fjernes i overensstemmelse med artikel 5, stk. 1, litra b).

               Udløbsdatoen for denne undtagelse er fastsat i overensstemmelse med RoHS-direktivets artikel 5, stk. 6, hvorefter en undtagelse i tilfælde af tilbagekaldelse udløber tidligst 12 måneder og senest 18 måneder fra det tidspunkt, hvor denne afgørelse træffes. I det foreliggende tilfælde fastsættes den tidligste udløbsdato efter 12 måneder.  Der er ingen praktiske omstændigheder, der kræver en længere overgangsperiode.

               Den foreslåede retsakt er et delegeret direktiv, som er i overensstemmelse med den delegerende retsakt, direktiv 2011/65/EU, navnlig med delegationen af beføjelser i samme direktivs artikel 5, stk. 1, litra a), og artikel 20.

               Målet for det delegerede direktiv er at bidrage til beskyttelse af folkesundheden og miljøet og at tilpasse bestemmelserne til sikring af det indre markeds funktion inden for elektrisk og elektronisk udstyr ved at tilbagekalde en undtagelse for brugen af ellers forbudte stoffer i specifikke anvendelser i overensstemmelse med bestemmelserne og vilkårene i RoHS-direktivet og den fastsatte procedure for tilpasning af bilag III og IV til den videnskabelige og tekniske udvikling.

               Det delegerede direktiv har ingen virkninger for EU-budgettet.

               KOMMISSIONENS DELEGEREDE DIREKTIV (EU) …/…

               af 13.12.2021

               om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for anvendelsen af kviksølv i (kompakt)lysstofrør med én sokkel til almenbelysning

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr
                  14
               , særlig artikel 5, stk. 1, litra b), og

               ud fra følgende betragtninger:

               (1)Ifølge direktiv 2011/65/EU skal medlemsstaterne sikre, at elektrisk og elektronisk udstyr, der bringes i omsætning, ikke indeholder de farlige stoffer, der er opført i bilag II til nævnte direktiv. Visse anvendelser, der er opført i direktivets bilag III, er undtaget fra denne begrænsning.

               (2)De kategorier af elektrisk og elektronisk udstyr, som direktiv 2011/65/EU finder anvendelse på, er opført i nævnte direktivs bilag I.

               (3)Kviksølv er et stof, som er underlagt begrænsninger, og som er opført i bilag II til direktiv 2011/65/EU.

               (4)Ved afgørelse 2010/571/EU
                  15
                indrømmede Kommissionen bl.a. en undtagelse for anvendelse af kviksølv i (kompakt)lysstofrør med én sokkel til almenbelysning (herefter "undtagelsen"), og denne er nu er opført som undtagelse 1.a, 1.b, 1.c, 1.d og 1.e i bilag III til direktiv 2011/65/EU. Undtagelsen skulle være udløbet den 21. juli 2016, jf. nævnte direktivs artikel 5, stk. 2, andet afsnit, litra a).

               (5)Kviksølv anvendes i kompaktlysstofrør med én sokkel til at frembringe ultraviolet lys, som derefter omdannes til synligt lys af pærens fluorescerende coating.

               (6)Den 19. december 2014 og den 15. januar 2015 modtog Kommissionen to ansøgninger om fornyelse af undtagelsen (herefter "ansøgningerne om fornyelse"), hvilket var inden for den frist, der er fastsat i artikel 5, stk. 5, i direktiv 2011/65/EU, og hvoraf den ene blev ajourført med en fornyet ansøgning den 20. januar 2020. I henhold til artikel 5, stk. 5, andet afsnit, i direktiv 2011/65/EU forbliver undtagelsen gyldig, indtil der er truffet afgørelse om ansøgningen om fornyelse.

               (7)I evalueringen af ansøgningerne om fornyelse, hvori der blev taget højde for tilgængeligheden af alternativer og de samfundsøkonomiske indvirkninger af substitutionen, blev det konkluderet, at tilstrækkeligt pålidelige kviksølvfrie alternativer til de lyskilder, der er omfattet af undtagelsen, allerede er tilgængelige i vidt omfang, og at substitutionen af kviksølv i disse lyskilder er videnskabeligt og teknisk mulig i praksis. Desuden blev det i evalueringen konkluderet, at fordelene ved substitution klart vil opveje eventuelle negative indvirkninger.

               (8)Evalueringen af ansøgningerne om fornyelse omfattede høring af interessenterne i henhold til artikel 5, stk. 7, i direktiv 2011/65/EU. De bemærkninger, der blev modtaget under disse høringer, blev offentliggjort på et særligt websted.

               (9)Da betingelserne i artikel 5, stk. 1, litra a), i direktiv 2011/65/EU ikke længere er opfyldt, bør ansøgningen om fornyelse afvises.

               (10)En udløbsdato for undtagelsen bør fastsættes i overensstemmelse med nævnte direktivs artikel 5, stk. 6.  Den tidligst mulige dato, som er 12 måneder fra Kommissionens afgørelse om at tilbagekalde undtagelsen, bør fastsættes, da der ikke er nogen praktiske omstændigheder, der berettiger en længere udløbsfrist, navnlig i betragtning af at mange af de pågældende lyskilder også er omfattet af Kommissionens forordning (EU) 2019/2020, som fastsætter mindstekrav til energieffektivitet, der skal overholdes, for at produkterne kan bringes i omsætning, hvilket indebærer, at disse lyskilder de facto ikke vil blive bragt i omsætning fra den 1. september 2021.

               (11)Direktiv 2011/65/EU bør derfor ændres —

               VEDTAGET DETTE DIREKTIV:

               Artikel 1

               Bilag III til direktiv 2011/65/EU ændres som anført i bilaget til nærværende direktiv.

               Artikel 2

               1.Medlemsstaterne vedtager og offentliggør senest den [sidste dag i den sjette måned efter dette direktivs ikrafttrædelsesdato] de love og administrative bestemmelser, der er nødvendige for at efterkomme dette direktiv. De meddeler straks Kommissionen disse love og bestemmelser.

               De anvender disse bestemmelser fra den [sidste dag i den sjette måned efter dette direktivs ikrafttrædelsesdato + 1 dag].

               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

               Artikel 3

               Dette direktiv træder i kraft på tyvendedagen efter offentliggørelsen i Den Europæiske Unions Tidende.

               Artikel 4

               Dette direktiv er rettet til medlemsstaterne.

               Udfærdiget i Bruxelles, den 13.12.2021.

                     På Kommissionens vegne

                     Formand
                     Ursula VON DER LEYEN

                     (1)

                        EUT L 174 af 1.7.2011, s. 88.

                     (2)

                        EUT L 396 af 30.12.2006, s. 1.

                     (3)

                        Listen findes på:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/index.php?id=229
                  .

                     (5)

                        Den endelige rapport om undersøgelsen findes på
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Høringsperiode: 21. august 2015 til 16. oktober 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , fra side 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        En liste over de krævede administrative skridt kan findes på
                  Kommissionens websted
                  . Det fremgår af det interinstitutionelle register over delegerede retsakter på
                  https://webgate.ec.europa.eu/regdel/#/home
                  , hvor langt man er nået i proceduren med hvert udkast til delegeret retsakt.

                     (11)

                        Ajourføringen af den samfundsøkonomiske vurdering fra 2020 omfattede ikkeintegrerede kompaktlysstofrør (CFLni) og lineære lysstofrør med en rørdiameter på 9-17 mm (f.eks. T5) og 17-28 mm (f.eks. T8).

                     (12)

                        Idem.

                     (13)

                        De omfattede produkter er også reguleret ved Kommissionens forordning (EU) 2019/2020 af 1. oktober 2019 om fastlæggelse af krav til miljøvenligt design af lyskilder og separate styreanordninger hertil, der finder anvendelse fra den 1. september 2021. I modsætning til direktiv 2011/65/EU begrænser lovgivningen om miljøvenligt design ikke stofferne i produkter, den fastsætter derimod energieffektivitetskrav, der skal overholdes, for at produkterne kan bringes i omsætning. Kompaktlysstofrør med integreret styreanordning (CFLi) vil de facto ikke blive bragt i omsætning fra den 1. september 2021 på grund af manglende overholdelse af disse energieffektivitetskrav. I Kommissionens forordning (EU) 2019/2020 identificeres kviksølvindholdet som et væsentligt miljøaspekt i en lyskildes livscyklus, men det anerkendes, at anvendelsen af farlige stoffer, herunder kviksølv i lyskilder, er reguleret ved direktiv 2011/65/EU.

                     (14)

                        EUT L 174 af 1.7.2011, s. 88.

                     (15)

                        Kommissionens afgørelse 2010/571/EU af 24. september 2010 om tilpasning til den videnskabelige og tekniske udvikling af bilaget til Europa-Parlamentets og Rådets direktiv 2002/95/EF for så vidt angår undtagede anvendelser af bly, kviksølv, cadmium, hexavalent chrom, polybromerede biphenyler og polybromerede diphenylethere (EUT L 251 af 25.9.2010, s. 28).

    ---documentbreak---

               BILAG

               I bilag III til direktiv 2011/65/EU affattes punkt 1.a, 1.b, 1.c, 1.d og 1.e således:

                        Undtagelse

                        Udstrækning og gyldighedsdatoer

                        "1.

                        Kviksølv i (kompakt)lysstofrør med én sokkel, højst (pr. brænder):

                        1.a

                        til almenbelysning < 30 W: 2,5 mg

                        Udløber den [PO: 12 måneder efter offentliggørelsen af det delegerede direktiv i EU-Tidende]

                        1.b

                        til almenbelysning ≥ 30 W, men < 50 W: 3,5 mg

                        Udløber den [PO: 12 måneder efter offentliggørelsen af det delegerede direktiv i EU-Tidende]

                        1.c

                        til almenbelysning ≥ 50 W, men < 150 W: 5 mg

                        Udløber den [PO: 12 måneder efter offentliggørelsen af det delegerede direktiv i EU-Tidende]

                        1.d

                        til almenbelysning ≥ 150 W: 15 mg

                        Udløber den [PO: 12 måneder efter offentliggørelsen af det delegerede direktiv i EU-Tidende]

                        1.e

                        til almenbelysning, af cirkulær eller kvadratisk form og med rørdiameter ≤ 17 mm: 5 mg

                        Udløber den [PO: 12 måneder efter offentliggørelsen af det delegerede direktiv i EU-Tidende]"